ગુટખાના પેકેટ પર લખેલી કાનૂની ચેતવણીને અવગણીને, નિર્વ્યસની મિત્રોને પોતાની વ્યસન-જમાતમાં ભેળવવા કાજે સદાય આતુર રહેતા, આવા જ અમારા એક અઠંગ ગુટખા પ્રેમી મિત્ર, સન-૧૯૭૭ માં રીલીઝ થયેલ ગુજરાતી સફળ ફિલ્મ"કુલવધૂ" ના, શ્રીબરકત વિરાણી`બેફામ` સાહેબે રચેલા તથા સ્વ.કિશોરકુમારે ગાયેલા પ્રસિદ્ધ ગીત," ચાલતો રહેજે, જીવનની વાટે, મંઝીલને માટે, વિસામો ન લેજે, ચાલતો રહેજે." જેવા ઉમદા શબ્દોને,શ્રીબેફામસાહેબની ક્ષમાયાચનાનું સૌજન્ય દાખવ્યા વગર શબ્દ બદલીને, પાનના ગલ્લે, ગુટખા ચાવી-ચાવીને બેસુરા થઈ ગયેલા અવાજે, કાયમ લલકારે છે," ચાવતો રહેજે, ગુટખાને ઘાટે, અવલમંજલ (કબર) કાજે, વિસામો ન લેજે, ચાવતો રહેજે..!" હવે આ મિત્રને શું કહેવું? મહાભારત મહાકાવ્યમાં દુર્યોધન નિખાલસ નફ્ફટાઈપૂર્વક કહે છે, जानामि धर्मम् न च मे प्रवृत्ति: जानाम्यधर्मम् न च मे निर्वृत्ति: । અર્થાત્ - હું ધર્મ શું છે તે જાણું છું, પણ તેમાં પ્રવૃત્ત થઈ શકતો નથી,હું અધર્મ શું છે તે પણ જાણું છું, પરંતુ તેમાંથી નિવૃત્ત થઈ શકતો નથી. કદાચ, આપણા સહુમાં આવોજ એક દુર્યોધન વસે છે. જે તક મળતાં જ, નબળા મનના માનવીની ઇચ્છા શક્તિને કુંઠિત કરી નાંખી, શરીરનો કર્તવ્ય ધર્મ ભુલાવીને, તેને ગુટખા જેવાં વિવિધ વ્યસન દ્વારા વિનાશના માર્ગે દોરી જાય છે..!